Minen vruntlicken ghrod stedes tho voren vnde wess jk altyd ghudes vormach. Wetet werdige here messter Pauel, gude vrund, dat jk jw werdicheit hir gescheppet hebbe in schipper Dyrick Krabben sin schipp j last soltes, de last vor xxix [mark], hir to i[½] last, tonnen stan vij fer. mynder j sc.; ij sc. to wegen, j fer. [to] den dregers, iij sc. vor de secke, j fer. dalto; for dem munderlick iij sc., to prymgelde ij sc., so steit dat solt beit jnt schipp myt allen vngelde – xxxij [mark]; dat vor geschreuen solt hebbe jk hir gekofft vor myn rede gelt, den besten kopp den ik hir krijgen konde, vnde jw gesant vnd gescheppet na juwen breuen; vnde jk was vor hoppen, dat gj dat myt leue wol tor hant gekregen hadden, vnde nv hebbe jk dat vor faren dat et jw genomen js, dat my dat van herten leit is, dat kent God. Vorder so wetet, werdige mester Pauel, gude vrund, so sende jk jw noch vp dat nyge [½] last soltes in schipper Nygels Buock sin schip; dat solt woch ouer vj lysp., de [½] last vor x[4½] [mark]; ist myt der ouerwichte – xv [mark]; hir to ix tonne, stat iij fer. we[ge]gelt, dreger gelt (for gelt dreger gelt) beit jnt schipp is – xiij sc.; ist nv in al myt den vngelde beit jnt schipp is – xvj [mark] iiij sc. Hir sende jk jw to ij tonne soltes, de ouergebleuen sint van der ersten last soltes, de in dat schipp nicht en quemen, dat sint nv xj tonne soltes, de gj vp desschen(!) schepper entfangen solt; werdige mester Pauel, gude vrund, hade jk dat weten dat dat solt so solde gefaren hebben, jk en hadde jw dat nicht gesant, jk hebbe my gerichtet na jwen breue, vnde is my ser gans leit dat et so gekomen js. Jk danke jw vruntlicken vor dat pert, jk wilt an jw vordenen. Wilt God, jk solde jw nv wol wess gesant hebben, dat js nv al to spede jnt jar. Dat solt is gemerket aldus.* Vorder so js myn vruntlicke bedde an juwer leue, dat gi wilt so wol don vnde don dat beste by seligen Hans sin soen Merten dat he to enen guden manne dege; jk solde jw werdicheit wol schryuen wo myne dinge stan, dat en kanne jk nv tor tyd nicht don; dat is nv so nycht gewant, myne kopplude de sit noch westwart offte wor dat se sit, des en weit jk nicht ok en hebbe jk gene tydinge offte breue van en gekregen, dan Merten de steit dar wol an, he weit dat he dat syne heifft, men jk en weit des nicht wo ik myt mynen schamel kinder faren sal, wente dar is gud by den kopluden buten landes, de selige Hans mede gedan heifft, vnde jk hebbe nene dynge van en nicht gehad im langen tyden. Hir mede bevel jk jw werdicheit Gode almechtich lange myt leue gesund, vnde hebbet dussent gude nacht. Gescreuen in Reuel des frydages [na] sunte Merten jnt jar xj. Gerdrut, selige Hans Surpes na laten husfrouwe. Adress: Dem werdighen heren mester Pauel, decken tho Abouw, vruntlick geschreuen.